## Pravilnik o iskaznici poljoprivrednog inspektora, poljoprivrednog inspektora za ekološku proizvodnju, stočarskog inspektora i vinarskog inspektora te znaku poljoprivredne inspekcije

### NN 32/2006 (22.3.2006.), Pravilnik o iskaznici poljoprivrednog inspektora, poljoprivrednog inspektora za ekološku proizvodnju, stočarskog inspektora i vinarskog inspektora te znaku poljoprivredne inspekcije

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**840**

Na temelju članka 46. stavka 2. Zakona o
poljoprivredi (»Narodne novine«, broj 66/01. i 83/02.). članka 64. stavka 3.
Zakona o poljoprivrednom zemljištu (»Narodne novine«, broj 66/01., 87/02.,
48/05. i 90/05.), članka 58. stavka 2. Zakona o državnoj potpori u
poljoprivredi, ribarstvu i šumarstvu (»Narodne novine«, broj 87/02., 117/03.,
82/04. i 12/05.), članka 32. stavka 2. Zakona o ekološkoj proizvodnji
poljoprivrednih i prehrambenih proizvoda (»Narodne novine«, broj 12/01), članka
17. stavka 2. Zakona o gnojivima i poboljšivačima tla
(»Narodne novine«, broj 163/03.), članka 79. stavka 2. Zakona o sjemenu, sadnom
materijalu i priznavanju sorti poljoprivrednog bilja (»Narodne novine«, broj
140/05.), članka 49.b stavka 2. Zakona o stočarstvu (»Narodne novine«, broj
70/97., 36/98. i 151/03.) i članka 66. stavka 3. Zakona o vinu (»Narodne
novine«, broj 96/03.) ministar poljoprivrede, šumarstva i vodnoga gospodarstva
donosi

## PRAVILNIK

### O ISKAZNICI POLJOPRIVREDNOG INSPEKTORA, POLJOPRIVREDNOG INSPEKTORA ZA EKOLOŠKU PROIZVODNJU, STOČARSKOG INSPEKTORA I VINARSKOG INSPEKTORA TE ZNAKU POLJOPRIVREDNE INSPEKCIJE

Članak 1.

Ovim Pravilnikom propisuje se obrazac službene
iskaznice poljoprivrednog inspektora, poljoprivrednog inspektora za ekološku
proizvodnju, stočarskog inspektora i vinarskog inspektora (u daljnjem tekstu: inspektor)
te izgled znaka poljoprivredne inspekcije, koje nose inspektori Ministarstva
poljoprivrede, šumarstva i vodnoga gospodarstva (u daljnjem tekstu:
Ministarstvo), način i postupak njihova izdavanja te vodenje
evidencije o izdanim iskaznicama i znakovima.

Članak 2.

(1) Službena iskaznica (u daljnjem tekstu:
iskaznica) pravokut­nog je
oblika, veličine 85 × 55 mm, a izrađuje se od punijeg
papira bijele boje i zaštićuje ovitkom od prozirne plastične mase.

(2) Obrasci iskaznica poljoprivrednog inspektora
(obrazac »A«), poljoprivrednog inspektora za ekološku proizvodnju (obrazac
»B«), stočarskog inspektora (obrazac »C«) i vinarskog inspektora (obrazac »D«)
tiskani su uz ovaj Pravilnik i njegov su sastavni dio.

Članak 3.

Obrazac iskaznice sadrži:

1. na prednjoj stranici:

a) utisnut grb Republike Hrvatske,

b) natpis: »REPUBLIKA HRVATSKA«,

c) natpis:

»MINISTARSTVO POLJOPRIVREDE, ŠUMARSTVA I VODNOGA
GOSPODARSTVA«,

d) naziv:

»SLUŽBENA ISKAZNICA POLJOPRIVREDNOG INSPEKTORA«
(obrazac »A«),

»SLUŽBENA ISKAZNICA POLJOPRIVREDNOG INSPEKTORA
ZA EKOLOŠKU PROIZVODNJU« (obrazac »B«),

»SLUŽBENA ISKAZNICA STOČARSKOG INSPEKTORA« (ob­razac »C«) ili

»SLUŽBENA ISKAZNICA VINARSKOG INSPEK­TORA«
(obrazac »D«),

e) mjesto za fotografiju veličine 28 × 32 mm,

f) ime i prezime inspektora,

g) serijski broj iskaznice,

2. na poleđini:

a) tekst o ovlastima nositelja iskaznice,

b) evidencijski broj,

c) nadnevak izdavanja iskaznice,

d) mjesto za pečat Ministarstva i potpis
ovlaštene osobe.

Članak 4.

(1) Službeni znak poljoprivredne inspekcije (u
daljnjem tekstu: znak) izrađuje se od metala, podloga je mjedena, a aplikacija
je sjajno niklana.

(2) Veličina znaka je 60 × 55 mm.

(3) Znak ima oblik stiliziranoga kruga. U
središtu znaka, na pozlaćenom prostoru, smješten je grb Republike Hrvatske,
čija su polja izvedena u crvenom i bijelom emajlu, a kruna u vidu reljefa, boje
podloge. Na dijelu podloge koji okružuje grb prikazan je zrakasti motiv.
Središnji dio znaka okružuje sjajni niklani prsten na
kojem je emajlom zelene boje ispisan tekst: »POLJOPRIVREDNA INSPEKCIJA«. Grb
Republike Hrvatske i niklani prsten okruženi su
hrvatskim pleterom, koji je izveden u mjedenom reljefu. Na vršnom dijelu znaka
istaknuta su slova: »RH« (Republika Hrvatska), u boji podloge. Preko donjega
dijela znaka proteže se sjajna niklana lenta, koja
djelomično prekriva pleter. Na lenti je emajlom zelene boje ispisan
troznamenkasti broj znaka.

(4) Za poleđinu znaka pričvršćena je lisnata
opruga od perne bronce.

(5) Izgled znaka (obrazac »E«) tiskan je uz ovaj
Pravilnik i njegov je sastavni dio.

Članak 5.

(1) Iskaznica i znak nose se u pripadajućem
kožnom povezu.

(2) Kožni povez iz stavka 1. ovoga članka crne
je boje, trodijelni, s dvostrukim pregibom. Veličina svakog dijela je 8 × 12 cm.

(3) Na prednjoj stranici kožnoga poveza,
zlatotiskom su otisnuti grb Republike Hrvatske i ispod njega natpis:
»POLJOPRIVREDNA INSPEKCIJA«.

Članak 6.

Iskaznice i znakove, s pripadajućim kožnim
povezom, izdaje Ministarstvo.

Članak 7.

(1) Tajništvo Ministarstva vodi očevidnik o
izdanim i vraćenim iskaznicama i znakovima.

(2) Očevidnik iz stavka 1. ovoga članka sadrži:

1. evidencijski broj,

2. ime i prezime inspektora,

3. serijski broj iskaznice,

4. broj znaka,

5. klasifikacijsku oznaku i urudžbeni broj rješenja
o postavljenju u zvanje inspektora,

6. nadnevak izdavanja iskaznice i znaka,

7. nadnevak vraćanja iskaznice i znaka,

8. rubriku za potpis inspektora,

9. rubriku za napomene.

Članak 8.

Iskaznica vrijedi od dana njezina izdavanja do prestanka
ovlaštenja za obavljanje poslova inspektora.

Članak 9.

(1) Inspektor koji izgubi iskaznicu ili znak,
ili na drugi način ostane bez iskaznice ili znaka, obvezan je o tome odmah
izvijestiti neposredno nadredenog službenika.

(2) Nova iskaznica i znak izdat će se nakon što
se u »Narodnim novinama« oglasi da
su iskaznica ili znak izgubljeni ili na drugi način nestali i proglasi ih se nevažećima.

(3) Troškove oglašavanja u »Narodnim novinama«
snosi inspektor koji je izgubio iskaznicu ili znak, ili je na drugi način ostao
bez njih.

(4) U slučaju kad je gubitak ili nestanak
iskaznice ili znaka posljedica namjere ili krajnje nepažnje inspektora,
troškove izdavanja nove iskaznice ili znaka snosi sam inspektor.

Članak 10.

(1) Inspektor kojemu prestane državna služba ili
koji bude postavljen u drugo zvanje obvezan je prilikom primitka rješenja o
prestanku državne službe ili postavljenju u drugo zvanje Tajništvu Ministarstva
vratiti iskaznicu i znak.

(2) Vraćena iskaznica se poništava.

(3) Inspektoru će se privremeno, do okončanja
postupka, oduzeti iskaznica i znak ako se protiv njega vodi istraga ili je
protiv njega podignuta optužnica, ili zbog drugih opravdanih razloga, ako
postoji opasnost od zlouporabe službene dužnosti.

Članak 11.

Iskaznice izdane po prethodnom propisu zamijenit
će se iskaznicama izdanim u skladu s ovim Pravilnikom u roku od 60 dana od dana
njegova stupanja na snagu.

Članak 12.

Danom stupanja na snagu ovoga Pravilnika
prestaje važiti Pravilnik o iskaznici poljoprivrednog inspektora,
poljoprivrednog inspektora za ekološku proizvodnju, inspektora bilinogojstva, inspektora zaštite bilja, stočarskog
inspektora, vinarskog inspektora te znaku poljoprivrednog inspektora i
poljoprivrednog inspektora za ekološku proizvodnju (»Narodne novine«, br. 57/05.).

Članak 13.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/06-01/31

Urbroj: 525-01-06-1

Zagreb, 14. ožujka 2006.

Ministar

**Petar Čobanković**, v. r.

OBRAZAC »A«

![](dodatni/353310.gif)

OBRAZAC »B«

![](dodatni/353786.gif)

![](dodatni/353787.gif)

 OBRAZAC »C«

![](dodatni/353788.gif)

 OBRAZAC »D«

![](dodatni/353789.gif)

![](dodatni/145494.gif)

 OBRAZAC »E«

![](dodatni/353791.gif)

Pravilnik, NN 32/2006-840